[{"text_idx": "#000000", "text": "Dum la Printempa Festo en antikva Pekino, por lokanoj la nemalhaveblaj novjaraj donacoj estis kuk-skatoloj produktitaj de longhistoriaj butikoj kiel Daoxiangcun. La kuk-skatolo fakte estas rug\u0302a papera rektangula skatolo plena de kukoj faritaj lau\u0306 tradiciaj faradotekniko kaj gusto. Dank' al la vivnivela levig\u0302o kaj socia modernig\u0302o, ekpopularig\u0302is okcident-stilaj kukoj, kaj ekzistas pli kaj pli multe da elekteblaj novjaraj varoj por konsumantoj, do la tradicia kuk-skatolo ne plu estas tiom s\u0302atata. Precize, tiaj skatoloj aspektas malnovstilaj kaj la kukoj jam estas tro dolc\u0302aj por nunaj homoj. Sed en la pasintaj unu-du jaroj pli kaj pli da junuloj preferas kuk-skatolojn malnovstilajn. Kial? C\u0302u ili eks\u0302atas la malnovgustajn kukojn?"}, {"text_idx": "#000001", "text": "C\u0302u la kukoj en la skatoloj estas bongustaj?"}, {"text_idx": "#000002", "text": "La marko Daoxiangcun povas esti bona ekzemplo. Fakte, lau\u0306 la tradicia recepto de daoxiangcun-aj kukoj, ili devas esti oleaj kaj iom tro dolc\u0302aj, kun peza gusto. Tiaj kukoj certe ne akordas kun la sanpostuloj de modernaj homoj, kiuj preferas malpli da salo kaj sukero. Krome, en antikveco tiaj kukoj devis esti longe konservataj hejme en ordinara temperaturo, tial la kukoj nepre devus esti sekaj kaj malmolaj, kaj la gusto ne estis tiom bona kiel tiu de nuntempaj kukoj. Dum la festado, dekoj da specoj de tiaj kukoj kolektivig\u0302as en unu skatolo. Ili estis bongustaj komence, sed oni neeviteble enuig\u0302is post longtempa mang\u0302ado."}, {"text_idx": "#000003", "text": "Certe, la kuiristoj de malnovaj markoj ne kapitulacis. Ili dau\u0306re novigas, ili enkondukas krudmaterialojn kaj produktmetodojn de okcidentaj kukoj en la produktadon de tradiciaj kukoj. Do nun ne nur la malnovaj kukoj farig\u0302is molaj kaj dolc\u0302etaj, sed ankau\u0306 naskig\u0302is aro da novstilaj kukoj, bongustaj kaj belaspektaj. Tial, specoj de kukoj pli kaj pli abundas, kaj la enhavo de la kuk-skatoloj por la Printempa Festo estas ec\u0302 pli ric\u0302a."}, {"text_idx": "#000004", "text": "C\u0302u junuloj pli kaj pli s\u0302atas tradicion?"}, {"text_idx": "#000005", "text": "La enhavo de la kuk-skatolo farig\u0302is bongusta kaj nutra por modernaj homoj, sed la aspekto de la skatolo ne s\u0302ang\u0302ig\u0302is, la vendistoj dau\u0306rigis la tradicion, uzante rug\u0302an kartonan skatolon. Tamen, c\u0302i tia pakaj\u0302o ne hezitigis junulojn ac\u0302eti. C\u0302u pro tio, ke c\u0302inaj junuloj pli kaj pli s\u0302atas tradicion?"}, {"text_idx": "#000006", "text": "Tiuj, kiuj priatentas la c\u0302inan socion, eble jam rimarkis, ke en la lastaj jaroj la tradicia kulturo \"revenis\" kaj aperis tiel nomata \"nacia tajdo\". La plej evidenta ekzemplo estas popularig\u0302o de Hanfu-o, tradicia kostumo de antikva C\u0302inio. La kreskanta populareco de kuk-skatoloj estas nur unu el la fenomenoj sub tiu c\u0302i fono. Fakte, tio ne estas simpla nostalgio, nek nura akumulig\u0302o de c\u0302inaj kaj okcidentaj elementoj, tio estas la rezulto de popola konfido pri sia propra kulturo."}]